text: Rolig nat på vejene - men bæltekøretøjer holder klar
  01 marts 2018 kl. 04.53
  Tidlig torsdag morgen lyder meldingen fra politiet, at der kun er sket få mindre uheld i det sneglatte føre. Værst står det til længst mod syd. Militære bæltekøretøjer står klar til assistance i Aabenraa og Toftlund.
  De fleste har natten til torsdag fulgt politiets råd om at holde sig inden døre og lade være at køre ud i Syd- og Sønderjylland.
  Sne og især fygning gør det vanskeligt at køre på de mindre veje i grænseområdet. Derfor er der nu udstationeret militære bæltekøretøjer ved redningsstationerne i Aabenraa og Toftlund, oplyser Syd- og Sønderjyllands Politi torsdag morgen.
  - Inden bæltekøretøjerne kom frem, måtte en ambulance i Sønderborgområdet have assistance af et firehjulstrukket køretøj for at komme fri af sneen. Heldigvis har der ikke været mange trafikanter på vejene i nat, siger vagtchef Henrik Sønderskov, Syd- og Sønderjyllands Politi, til TV SYD.
  Politiet: Al unødig udkørsel frarådes
  Der er ikke faldet større mængder ny sne, så det er fygning, der giver problemer længst mod syd i grænseområdet.
  Syd- og Sønderjyllands Politi på Twitter: "I kan godt køre på job, men vær meget forsigtige. Det er voldsomt glat derude."
  I de fire kommuner Tønder, Aabenraa, Sønderborg og Haderslev fraråder Syd- og Sønderjyllands Politi torsdag morgen fortsat al unødig udkørsel.
  Længere mod nord er vejforholdene på de større veje og motorvej E45 meget bedre end de seneste dage. E45 fra Horsens og mod Kolding er ryddet for sne, og alle vejbaner er tørre, så det er alene vind og fygesne, der kan genere morgentrafikken her.
  Sydøstjyllands Politi melder torsdag morgen om flere glatføreuheld på de mindre veje - ingen er dog kommmet til skade.
  I de 4 sønderjyske kommuner Tønder, Aabenraa, Sønderborg og Haderslev fraråder vi fortsat al unødig udkørsel. I kan godt køre på job, men vær meget forsigtige. Det er voldsomt glat der ude #politidk
  
  Vi har 2 færdselsuheld på Sønderjyske Motorvej syd for Aabenraa. Sydgående spor ml. afkørsel 71 og 72 - bil i 2. vognbane. Nordgående lige nord for afkørsel 72 hænger en lastvogn på autoværnet i midten - bagenden spærrer 2. vognbane. Vagtchefen. #politidk
  
  